Document ID: 31987D0107

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 19ης Δεκεμβρίου 1986
περί εισαγωγής, με ατέλεια δασμών, των εμπορευμάτων τα οποία προορίζονται να διανεμηθούν ή να διατεθούν δωρεάν στα θύματα του σεισμού που έπληξε την Ελλάδα τον Σεπτέμβριο του 1986
(Το κείμενο στην ελληνική γλώσσα είναι το μόνο αυθεντικό)
(87/107/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 918/83 του Συμβουλίου της 28ης Μαρτίου 1983 σχετικά με την καθιέρωση του κοινοτικού καθεστώτος των τελωνειακών ατελειών (1), όπως τροποποιήθηκε από τον κανονισμό (ΕΟΚ) αριθ. 3822/85 (2), και ιδίως το άρθρο 81,
την αίτηση την οποία υπέβαλε η κυβέρνηση της Ελληνικής Δημοκρατίας στις 7 Νοεμβρίου 1986, για να επιτραπεί η ατελής εισαγωγή των εμπορευμάτων τα οποία προορίζονται να διανεμηθούν ή να διατεθούν δωρεάν στα θύματα του σεισμού ο οποίος έπληξε την Ελλάδα τον Σεπτέμβριο του 1986,
Εκτιμώντας:
ότι ο σεισμός αυτός αποτελεί καταστροφή κατά την έννοια του τίτλου XVI Γ του κανονισμού (ΕΟΚ) αριθ. 918/83· ότι πρέπει, κατά συνέπεια, να επιτραπεί η ατελής εισαγωγή των εμπορευμάτων που ανταποκρίνονται στους όρους των άρθρων 79 έως 85 του ανωτέρου κανονισμού (ΕΟΚ) αριθ. 918/83·
ότι, για να έχει η Επιτροπή τη δυνατότητα να ενημερώνεται σχετικά με τη χρησιμοποίηση των εμπορευμάτων που εισάγονται με ατέλεια των δασμών, πρέπει η κυβέρνηση της Ελληνικής Δημοκρατίας να κοινοποιεί τις διατάξεις τις οποίες θεσπίζει για να εμποδίσει τη χρησιμοποίηση των εισαγομένων με ατέλεια δασμών εμπορευμάτων για σκοπό άλλο του προβλεφθέντος· ότι, επίσης, η Επιτροπή πρέπει να ενημερώνεται για τον όγκο και το είδος των πραγματοποιουμένων εισαγωγών·
ότι πραγματοποιήθηκαν οι διαβουλεύσεις με τα άλλα κράτη μέλη οι οποίες προβλέπονται στο άρθρο 81 του κανονισμού (ΕΟΚ) αριθ. 918/83,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα εμπορεύματα, τα οποία εισάγονται για να τεθούν σε ελεύθερη κυκλοφορία από τους κρατικούς οργανισμούς ή τους εγκεκριμένους από τις αρμόδιες ελληνικές αρχές οργανισμούς, με σκοπό να διανεμηθούν δωρεάν στα θύματα του σεισμού, ο οποίος έπληξε την Ελλάδα τον Σεπτέμβριο του 1986, ή να διατεθούν δωρεάν στους σεισμοπαθείς παραμένοντας συγχρόνως στην κυριότητα των εν λόγω οργανισμών, εισάγονται με ατέλεια δασμών, φορολογικών επιβαρύνσεων ισοδυνάμου αποτελέσματος, γεωργικών εισφορών και άλλων επιβαρύνσεων κατά την εισαγωγή, οι οποίες προβλέπονται στο πλαίσιο της κοινής γεωργικής πολιτικής και των ειδικών καθεστώτων, τα οποία ισχύουν για ορισμένα εμπορεύματα που προκύπτουν από τη μεταποίηση γεωργικών προϊόντων.
2. Η ανωτέρω ατέλεια ισχύει, επίσης, για τα εμπορεύματα, τα οποία εισάγονται για να τεθούν σε ελεύθερη κυκλοφορία από τις μονάδες παροχής βοηθείας, με σκοπό την κάλυψη των αναγκών των μονάδων αυτών κατά την εκτέλεση της αποστολής τους.
Άρθρο 2
Η κυβέρνηση της Ελληνικής Δημοκρατίας κοινοποιεί στην Κοινότητα τον πίνακα των εγκεκριμένων οργανισμών οι οποίοι αναφέρονται στο άρθρο 1 παράγραφος 1.
Άρθρο 3
1. Η κυβέρνηση της Ελληνικής Δημοκρατίας ενημερώνει ανά τρίμηνο την Επιτροπή, αφού γίνει κατάταξη των προϊόντων σε μεγάλες κατηγορίες, για το είδος και την ποσότητα των εμπορευμάτων τα οποία εισάγονται με ατέλεια κατ' εφαρμογή των διατάξεων του άρθρου 1.
2. Η Επιτροπή θα πρέπει να λάβει τις πρώτες πληροφορίες, οι οποίες αναφέρονται στην παράγραφο 1, το αργότερο στις 10 Φεβρουαρίου 1987, και τις επόμενες κοινοποιήσεις τη δέκατη ημέρα του μήνα ο οποίος έπεται του τριμήνου του πολιτικού έτους στο οποίο αναφέρονται οι εν λόγω κοινοποιήσεις.
Άρθρο 4
Η κυβέρνηση της Ελληνικής Δημοκρατίας κοινοποιεί στην Επιτροπή τα μέτρα τα οποία θα λάβει για να εξασφαλίσει την τήρηση των διατάξεων των άρθρων 83, 84 και 85 του κανονισμού (ΕΟΚ) αριθ. 918/83.
Άρθρο 5
Η παρούσα απόφαση αρχίζει να εφαρμόζεται στις εισαγωγές που πραγματοποιούνται από τις 13 Σεπτεμβρίου 1986.
Άρθρο 6
Η παρούσα απόφαση απευθύνεται στην Ελληνική Δημοκρατία.
Βρυξέλλες, 19 Δεκεμβρίου 1986.

Labels: 3
18
5